

**Alelnöki beszámoló**

**2017. ÁPRILIS**

**Lipták Laura ­- Külügyekért felelős alelnök**

***ELTE Állam-és Jogtudományi Kar Hallgatói Önkormányzat***

Kari Tanács

Április 4-én részt vettem a Kari Tanács ülésén, amelyen az Eötvös Loránd Tudományegyetem rektori tisztségére benyújtott pályázat került véleményezésre. A kiíró Emberi Erőforrások Minisztériuma tájékoztatása szerint a felhívásra egyetlen, formai szempontból megfelelő pályamű érkezett, amelyet Borhy László, a Bölcsészettudományi Kar dékánja nyújtott be.

EHÖK Külügyi Bizottsági projektnap

Április 7-én került megrendezésre az Egyetemi Hallgatói Önkormányzat Külügyi Bizottságának projektnapja, ahol a többi kar külügyi képviselőivel egyetemben én is megjelentem. A nap első része a csapatépítésről és egymás megismeréséről szólt, hogy a jövőben a közös munka gördülékenyebb lehessen. Ezután a legfontosabb aktualitásokkal foglalkoztunk, példádul a Stipendium Hungaricummal, a különböző külügyi ösztöníjakkal, valamint Nemzetközi Irodával való együttműködéssel és kapcsolattartással. A projektnap nagyon hasznosan telt, sok dolgot át tudtunk beszélni és ezzel is segíteni egymás, illetve könnyíteni a saját munkánkat.

Külügyi Kitekintő

A hónap legfontosabb feladata mindenképpen a Külügyi Bizottság kiadványának szerkesztése volt. A Bizottság munkacsoportokra osztva dolgozott a kiadvány egyes részein, így minden tag kivette a részét ebből a projektből. Várhatóan még vizsgaidőszak előtt elérhető lesz a Kitekintő online formátumban, a következő tartalommal:

- Erasmus+ Program

- Részképzések, egyéb ösztöndíj-lehetőségek

- Nemzetközi versenylehetőségek

- Nyelvtanulás

- Külügyi szervezetek

- További hasznos információk

A kiadvány mindenkinek hasznára lesz, aki érdeklődik a külhoni lehetőségek, külügyi szervezetek, illetve idegennyelvű képzések iránt. Az ezekkel, és egyéb hasonló lehetőségekkel kapcsolatos információk mind egy helyen lesznek elérhetőek.

Külföldi lehetőségek népszerűsítése

A hallgatók körében a kari Nemzetközi Iroda kérésére népszerűsítettem a Fulbright Hungary ügyvezető igazgatójának előadását. Az előadáson Dr. Jókay Károly az amerikai ösztöndíj lehetőségeket népszerűsítette, mind a hallgatók, mint az oktatók körében. Az előadás nagyon sikeres volt és rengeteg érdeklődőt vonzott.

Egyéb

Május 11-én a Hallgatói Önkormányzat Kari Napot szervez az ÁJK-n, melynek szervezésében jelenleg is közreműködöm.

Juttatás

Az alelnöki munkámért közéleti ösztöndíjban részesültem.

Bármilyen, a Hallgatói Önkormányzattal és a Külügyi Bizottsággal kapcsolatos kérdéseiteket szívesen fogadom a *kulugy@ajkhok.elte.hu* vagy a *lauraliptak@caesar.elte.hu* e-mail címeken.

Lipták Laura
ELTE ÁJK HÖK
Külügyekért felelős alelnök